“หม่อมอุ๋ย”คาดการส่งออกรับผลดีบาทอ่อน Q3/58 มองมีแนวโน้มอ่อนค่าได้อีก
"หม่อมอุ๋ย"คาดการส่งออกรับผลดีบาทอ่อน Q3/58 มองมีแนวโน้มอ่อนค่าได้อีก
28 พ.ค. 2558

ม.ร.ว.ปรีดิยาธร เทวกุล รองนายกรัฐมนตรี ด้านเศรษฐกิจ ระบุว่า จากสถานการณ์นโยบายการเงินทั้งในส่วนของอัตราดอกเบี้ยและอัตราแลกเปลี่ยนในขณะนี้ถือว่าเดินมาได้ดีแล้ว อัตราแลกเปลี่ยนเงินบาทปรับตัวอ่อนค่าลงจนผู้ประกอบการส่งออกต่างมีกำลังใจดีขึ้น
ประกอบกับข่าวดีล่าสุดที่การส่งออกของไทย เดือน เม.ย.ที่ผ่านมามีอัตราการติดลบลดลงเหลือ -1.7% จากเดือน มี.ค.ที่การส่งออกติดลบถึง -4% จึงถือว่าสถานการณ์การส่งออกดีขึ้น และน่าจะผลการส่งออกที่ดีขึ้นอย่างชัดเจนตั้งแต่ไตรมาส 3 เป็นต้นไป เพราะได้รับอานิสงส์จากเงินบาทที่อ่อนค่า
อย่างไรก็ดี มองว่า การอ่อนค่าของเงินบาทช่วงที่ผ่านมาไม่ถือว่าเป็นการอ่อนค่าลงอย่างรวดเร็วเกินไป เพราะหากเปรียบเทียบกับในช่วง 3 ปีก่อน เคยมีเหตุการณ์ที่เงินบาทอ่อนค่าลงไปถึง 1 บาทภายใน 1 วัน และมองว่าเงินบาทยังมีโอกาสจะอ่อนค่าลงได้อีก
ส่วนเรื่องการสรรหาผู้ว่าการ ธนาคารแห่งประเทศไทย (ธปท.) นั้น ม.ร.ว.ปรีดิยาธร กล่าวว่า จากที่ดูรายชื่อที่มีข่าวเสนอออกมาถือว่าโอเค ไม่มีใครโกงเลย